ai4bharat/Pralekha huggingface dataset:
ऊर्जा मंत्रालय
बॅटरी साठवणीसाठीच्या पीएलआय योजनेसंदर्भात केंद्रीय उर्जा मंत्र्यांच्या अध्यक्षतेखाली आंतरमंत्रालयीन बैठक
आधुनिक रसायन सेल बॅटरी साठवणीसाठीच्या पीएलआय अर्थात उत्पादनाशी निगडीत मदत अनुदान योजना तसेच परदेशातील लिथियम खाणी संपादन करण्यासाठीची धोरणे यासंदर्भात चर्चा करण्यासाठी केंद्रीय उर्जा आणि नवीन तसेच नूतनीकरणीय उर्जा मंत्री आर.के.सिंग यांच्या अध्यक्षतेखाली काल  संध्याकाळी आंतरमंत्रालयीन बैठक घेण्यात आली. केंद्रीय खाण मंत्रालय, कोळसा मंत्रालय, अवजड उद्योग मंत्रालय, परराष्ट्र मंत्रालय आणि नीती आयोगातील अधिकारी तसेच केंद्रीय उर्जा मंत्रालयातील वरिष्ठ अधिकारी या बैठकीला उपस्थित होते.
यावेळी केंद्रीय अवजड उद्योग मंत्रालयाने पीएलआय योजनेसाठी लावलेल्या बोलीबाबतची सद्य परिस्थिती केंद्रीय मंत्र्यांनी जाणून घेतली आणि पीएलआय निविदा प्रक्रियेला अधिक वेग देण्याचे निर्देश संबंधित अधिकाऱ्यांना दिले. तसेच, त्यांनी जगामधील लिथियम साठ्यांच्या उपलब्धतेबाबत चर्चा देखील केली. भारत जिथे लिथियम खाणींचा शोध घेऊ शकेल अशा संभाव्य ठिकाणांचा केंद्रीय मंत्र्यांनी आढावा घेतला. जगातील विविध देशांमध्ये खाण संपादनाची प्रक्रिया आणि यंत्रणा वेगवेगळी असते आणि आपण त्यानुसार तयारी करायला हवी असे ते पुढे म्हणाले.
उर्जेच्या गरजेच्या बाबतीत भारत हा मोठा देश आहे आणि म्हणून आपली बॅटरी साठवणुकीची गरज देखील तितकीच प्रचंड आहे असे ते म्हणाले. आपल्या देशात 500 गिगावॉटपर्यंत नूतनीकरणीय उर्जा निर्मिती क्षमतेला पाठबळ पुरविण्यासाठी आपल्याला 2030 पर्यंत अंदाजे 120 गिगावॉट तास पुरेल इतक्या बॅटरी साठवणुकीची गरज आहे याकडे त्यांनी उपस्थितांचे लक्ष वेधले. आपल्या देशासमोरील नूतनीकरणीय उर्जेची उद्दिष्ट्ये लक्षात घेऊन भविष्यातील याबाबतच्या शक्यता आणि दीर्घकालीन नियोजन याबद्दल देखील त्यांनी उपस्थितांसोबत अधिक चर्चा केली.
निती आयोग
टिंकरिंग आणि कृत्रिम बुद्धिमत्तेला मुख्य प्रवाहात आणून शिक्षणात क्रांती घडवण्यासाठी अटल इनोव्हेशन मिशन, नीती आयोग, केंद्रीय माध्यमिक शिक्षण मंडळ, आणि इंटेल इंडिया एकत्र येणार
नवी दिल्ली, 25 जानेवारी 2023
अटल इनोव्हेशन मिशन – नीती  आयोग, शिक्षण मंत्रालया अंतर्गत केंद्रीय माध्यमिक शिक्षण मंडळ, आणि इंटेल इंडिया यांनी औपचारिक अभ्यासक्रमात कृत्रिम बुद्धिमत्ता  आणि टिंकरिंग यासारखी भविष्यातील कौशल्ये अंतर्भूत करून शैक्षणिक क्षेत्रात बदल घडवून आणण्यासाठी एकत्र यायचे ठरवले आहे.
तरुणांचा तंत्रज्ञानाशी जोडून घेण्याचा वेग वाढवणे, भविष्यातल्या कौशल्यामधील दरी बुजवण्याची देशाची गरज आणि देशाला कृत्रिम बुद्धीमत्तेच्या वापरासाठी तयार करण्यासाठी सध्याच्या पायाभूत सुविधा  अनुकूल करणे, हे राष्ट्रीय शिक्षण धोरण 2020 च्या मार्गदर्शक तत्त्वांचे प्रमुख उद्दिष्ट आहे. सप्टेंबर 2022 मध्ये त्यांनी एकत्रितपणे शालेय अभ्यासक्रमात AIoT  चा वापर करून एक प्रायोगिक उपक्रम सुरु केला.
आजचे प्रदर्शन हे या पथदर्शी कार्यक्रमाचा परिणाम होता. तसेच, शिक्षकांनी शैक्षणिक आणि तंत्रज्ञान क्षेत्रातील तज्ञांकडून प्रशिक्षण आणि मार्गदर्शन घेतल्यानंतर स्वतः तयार केलेल्या AIoT एकीकरण-आधारित पाठ्य अभ्यासक्रम योजनांचे प्रदर्शन, विद्यार्थ्यांनी टिंकरिंग आणि कृत्रिम बुद्धिमत्तेचा वापर करून, त्यांच्या शिक्षकांच्या मार्गदर्शनासह तयार केलेल्या कृत्रिम बुद्धिमत्ता आणि AIoT-सक्षम सामाजिक प्रभाव पडणाऱ्या प्रकल्पांचे प्रात्यक्षिक, आणि देशात डिजिटल सज्जता निर्माण करण्याच्या उपक्रमात सहभागी होऊ इच्छिणाऱ्या शाळा आणि शिक्षकांसाठी 70 उदाहरणांच्या धड्यांसह एका संग्रहाचे प्रकाशन या ठिकाणी आयोजित करण्यात आले होते.
हा कार्यक्रम नवी दिल्ली इथल्या डॉ. आंबेडकर आंतरराष्ट्रीय केंद्रामध्ये आयोजित करण्यात आला होता. राजधानी दिल्ली इथल्या शाळांमधील सुमारे 500 शिक्षक या कार्यक्रमाला उपस्थित होते.
कार्यक्रमानंतर, निवडक विद्यार्थी आणि शिक्षकांना त्यांचे AIoT प्रकल्प प्रदर्शित करण्याची आणि नीती  आयोग परिसरात, नीती  आयोगाचे मुख्य कार्यकारी अधिकारी परमेश्वरन अय्यर यांच्याशी संवाद साधण्याची संधी मिळाली.
S.Patil/R.Agashe/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 151
युवा व्यवहार आणि क्रीडा मंत्रालय
ऑलिम्पिक जलतरणपटू माना पटेल हिने पंतप्रधानांनी सुचवलेला उपक्रम ‘मीट द चॅम्पियन्स’ कार्यक्रमांतर्गत गोव्यातील शालेय विद्यार्थ्यांशी साधला संवाद
गोव्यातील 75 शाळांमधील विद्यार्थ्यांना संतुलित आहार आणि शारिरीक तंदुरुस्तीचे महत्त्व दिले पटवून
गोवा, 12 मार्च 2022
ऑलिम्पिक खेळाडू माना पटेल हिने आज गोव्यातील डॉ के. बी. हेडगेवार शाळेला भेट दिली आणि राज्यातील 75 शाळांमधील विद्यार्थ्यांशी संवाद साधला. माना पटेल हिने पंतप्रधाना नरेंद्र मोदी यांनी विद्यार्थ्यांसाठी संतुलित आहार आणि शारिरीक तंदुरुस्तीसाठी विशद केलेल्या विशेष उपक्रमांतर्गत ‘मीट द चॅम्पियन्स’ ची गोव्यात सुरुवात केली.
संतुलित आहाराचे महत्त्व विशद करताना माना पटेल हिने विद्यार्थ्यांना सांगितले, की आपल्या आहारानुसार आपले शरीर घडते. त्यामुळे आहारात प्रथिने, कार्बोहायड्रेटस यांचा समतोल असला पाहिजे. विद्यार्थ्यांनी जंकफूड टाळून फळे आणि भाजीपाला यांचा आहारात समावेश करावा.
माना पटेलने विद्यार्थ्यांना अभ्यास आणि खेळाचा समतोल साधण्याचा सल्ला दिला. तसेच जे काही क्षेत्र निवडाल त्याची मनापासून तयारी करा, असे ती म्हणाली.
राज्यातल्या 75 शाळांतील 300 विद्यार्थी आज या उपक्रमात सहभागी झाले होते.
माना पटेल ही नुकत्याच संपन्न झालेल्या टोकियो ऑलिम्पिकमध्ये जलतरणाच्या 100 मीटर बॅकस्ट्रोक प्रकारासाठी पात्र ठरलेली पहिली महिला आहे. 'मीट द चॅम्पियन्स' उपक्रमाचा आरंभ टोकियो ऑलिम्पिकमध्ये भारताला सुवर्णपदक मिळवून देणाऱ्या नीरज चोप्राने डिसेंबर 2021 मध्ये केला. आतापर्यंत या उपक्रमांतर्गत बजरंग पुनीया, पॅरालिम्पिक पदकविजेते मरियप्पन थंगवेलू, योगेश कथुनिया यांनी शाळांना भेटी देऊन विद्यार्थ्यांमध्ये खेळांप्रती रुचीनिर्माण करण्याचे प्रयत्न केले आहेत. स्वातंत्र्याच्या अमृत महोत्सवानिमित्त युवा व्यवहार आणि क्रीडा मंत्रालय आणि शिक्षण मंत्रालयाने संयुक्तरित्या या अनोख्याउपक्रमाचे आयोजन केले आहे. टोकियो ऑलिम्पिक आणि पॅरालिम्पिक खेळांमध्ये भारताच्या प्रचंड यशानंतर जेंव्हा पंतप्रधान मोदींनी खेळाडूंशी संवाद साधत, त्यांना 75 शाळांना भेट देण्याची आणि संतुलित आहारआणि तंदुरुस्तीचे महत्त्व सांगण्याची विनंती केली होती, त्यानंतर हा उपक्रम सुरू करण्यात आला.
सामाजिक न्याय आणि सबलीकरण मंत्रालय
रूग्णालयांच्या आरोग्यसेवा आणि अन्य आरोग्य कर्मचार्यांची सुरक्षा सुनिश्चित करण्यासाठी उचललेली पावले
नवी दिल्ली, 16 सप्टेंबर 2020
कोविड -19 महामारी दरम्यान रुग्णालयांची स्वच्छता आणि वैद्यकीय कचरा संबंधित आरोग्य आणि सुरक्षा धोक्यांमुळे मृत्यू झालेल्या सफाई कर्मचाऱ्यांबाबत रुग्णालये व दवाखाने हा राज्यांचा विषय असून केंद्र सरकारमध्ये कोणतीही माहिती ठेवली जात नाही.
राज्यांना संसर्ग प्रतिबंध आणि नियंत्रण समित्यांची स्थापना करायला सांगण्यात आले. रुग्णालयांनाही एक नोडल अधिकारी निवडण्यास सांगितले जे आरोग्य सेवा कर्मचार्यांवर देखरेख ठेवतील आणि त्यांच्या स्थितीचा आढावा घेतील. उच्च जोखमीची लक्षणे आढळणाऱ्यांना 7 दिवस विलगीकरणात ठेवले जाते. अशा प्रकारच्या डॉक्टर, नर्सिंग अधिकारी आणि इतर आरोग्य कर्मचाऱ्यांच्या क्लिनिकल प्रोफाईलच्या आधारे / नोडल ऑफिसर / विभाग प्रमुख  एका आठवड्यात पुढील कालावधीसाठी निर्णय घेते. रुग्णालयाच्या कोविड आणि बिगर -कोविड भागात आरोग्य व्यवस्थापनासाठी 18 जून 2020 रोजी आरोग्य आणि कुटुंब कल्याण मंत्रालयाने मार्गदर्शक सूचना जारी केल्या.
आरोग्य आणि कुटुंब कल्याण मंत्रालयाने आरोग्य क्षेत्रातील इतर कामगारांसह आरोग्य कर्मचाऱ्यांसाठी पीपीईचा तर्कसंगत वापर करण्याबाबत मार्गदर्शक तत्त्वे जारी केली आहेत. कामाच्या ठिकाणी रोगाचा धोका संभवण्याच्या जोखमीशी सुसंगत पीपीईचा प्रकार वापरला जावा असे मार्गदर्शक तत्त्वांमध्ये म्हटले आहे. तसेच राज्य सरकारांना संसर्ग प्रतिबंध व नियंत्रण पद्धतीविषयी मार्गदर्शक सूचना पुरवली आहे. राज्यांना रुग्णालयातील पदाधिकाऱ्यांना संसर्ग प्रतिबंध आणि नियंत्रण पद्धतींबद्दल प्रशिक्षण देण्याची विनंती करण्यात आली. आय.जी.ओ.टी. मंचावर सर्व प्रकारच्या आरोग्य सेवा कामगारांसाठी संसर्ग प्रतिबंध व नियंत्रणाचे प्रशिक्षणदेखील उपलब्ध करुन देण्यात आले होते.
सामाजिक न्याय आणि सक्षमीकरण राज्यमंत्री रामदास आठवले यांनी आज राज्यसभेत लेखी उत्तरात ही माहिती दिली.B.Gokhale/S.Kane/D.Rane
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 163
राष्ट्रपती कार्यालय
ओनमनिमित्त राष्ट्रपतींकडून शुभेच्छा
(नवी दिल्ली, 24 ऑगस्ट 2018
राष्ट्रपती रामनाथ कोविंद यांनी ओनमच्या पूर्वसंध्येला जनतेला शुभेच्छा दिल्या आहेत.
हा सण जनतेच्या विशेषत: पूरस्थितीतून हिंमतीने सावरुन जीवन पुन्हा उभारणाऱ्या केरळच्या जनतेच्या जीवनातही शांतता आणि आनंद घेऊन येवो अशी सदिच्छा राष्ट्रपतींनी व्यक्त केली आहे.
N.Sapre/N.Chitale/P.Kor
पंतप्रधान कार्यालय
चीनचे राष्ट्राध्यक्ष शी जिनपिंग यांनी पंतप्रधान मोदी यांचे निवडणुकीतील यशाबद्दल केले अभिनंदन
|
|
परराष्ट्र व्यवहार मंत्रालय
भारत सरकार
पत्रक
चीनचे राष्ट्राध्यक्ष शी जिनपिंग यांनी पंतप्रधान मोदी यांचे निवडणुकीतील यशाबद्दल केले अभिनंदन
राष्ट्राध्यक्ष शी जिनपिंग यांनी पंतप्रधान नरेंद्र मोदी यांना पत्र पाठवले आहे. मोदी यांच्या नेतृत्वाखाली रालोआला निवडणुकीत मिळालेल्या यशाबद्दल जिनपिंग यांनी त्यांचे अभिनंदन केले आहे. भारत-चीन संबंधांना गती मिळण्यासाठी वाटणारे महत्व आणि दोन्ही देशांमधली विकास भागीदारी नव्या उंचीवर पोहोचवण्यासाठी पंतप्रधान मोदी यांच्यासोबत काम करण्याची इच्छा राष्ट्राध्यक्ष जिनपिंग यांनी व्यक्त केली आहे. गेल्या काही वर्षात संयुक्त प्रयत्नांतून भारत-चीन संबंध विकसित होण्यासाठी मिळालेल्या वेगवान गतीबद्दल राष्ट्राध्यक्ष जिनपिंग यांनी समाधान व्यक्त केले आहे.
नवी दिल्ली
23 मे 2019
M.Chopade/S.Kakade/D.Rane
(Visitor Counter : 56
माहिती आणि प्रसारण मंत्रालय
'हर घर तिरंगा’ इंडिया@75:75 लोक 75 तिरंगा झेंडे घेऊन मांडवी मार्गे 75 मिनिटांच्या बोट रॅलीमध्ये झाले सहभागी
फाळणी वेदना स्मृती दिनानिमित्त आयोजित शासकीय मल्टीमीडिया प्रदर्शनाला समाजकल्याण मंत्री सुभाष फळदेसाई यांनी दिली भेट
केंद्रीय संचार ब्युरो गोवा  आणि भारत सरकारच्या माहिती आणि प्रसारण मंत्रालयाने, पंतप्रधान नरेंद्र मोदी यांनी सुरू केलेल्या देशव्यापी 'हर घर तिरंगा' मोहिमेचा एक भाग म्हणून आज  रोजी तिरंगा बोट रॅलीचे आयोजन केले.
भारताच्या स्वातंत्र्याच्या 75 व्या वर्धापन दिनानिमित्त, 75 तिरंग्यांसह 75 लोक 'हर घर तिरंगा' ब्रँडिंगने सजवलेल्या क्रूझ बोटीतून मांडवी नदीतून 75 मिनिटे काढलेल्या रॅलीमध्ये सहभागी झाले.
1 गोवा बटालियन एनसीसी पणजीचे कमांडिंग ऑफिसर कर्नल एमके एस राठोड यांनी रविवारी सकाळी 11.30 वाजता पणजी येथील मांडवी पुलाखालून टुरिझम जेट्टी येथे या बोट रॅलीला हिरवा झेंडा दाखवला.
कर्नल राठोड म्हणाले की, स्वातंत्र्याच्या अमृत महोत्सवाच्या नावाने देशभरात साजरा केला जाणारा सोहळा स्वातंत्र्यसैनिकांना श्रद्धांजली आहे ज्यांच्यामुळेच देश स्वातंत्र्याचा आनंद घेऊ शकला आहे. देशाला अधिक विकासाच्या दिशेने घेऊन जाताना युवकांनी स्वातंत्र्यसैनिकांपासून प्रेरणा घेण्याचे आवाहन कर्नल राठोड यांनी केले.
रॅलीदरम्यान क्रूझवर स्वातंत्र्याचा अमृत महोत्सव आणि हर घर तिरंगा मोहिमेवरील सांस्कृतिक कार्यक्रमांचे आयोजन करण्यात आले होते.
पणजी बसस्थानकावरील प्रदर्शनाला चांगला पाठिंबा मिळत आहे
‘आझादी का अमृत महोत्सव’ आणि ‘हर घर तिरंगा’ मोहिमेचा एक भाग म्हणून केंद्रीय संचार ब्युरोच्या वतीने पणजी बसस्थानकावर मल्टीमीडिया प्रदर्शनाचे आयोजन करण्यात आले आहे. फाळणी वेदना स्मृती दिनानिमित्त आज समाजकल्याण मंत्री सुभाष फळदेसाई यांनी प्रदर्शनाला भेट दिली.
अशाप्रकारचे प्रदर्शन भरवल्याबद्दल CBC च्या प्रयत्नांचे मंत्री महोदयांनी कौतुक केले. ते म्हणाले, प्रदर्शनामुळे जगभरातील लोकांना भारताचा इतिहास, फाळणीच्या काळातील भीषणता आणि दुःख आणि आपला देश अडचणींवर कसा मात करतो हे जाणून घेण्यास मदत करेल.
या प्रदर्शनामध्ये फाळणी वेदना स्मृती दिनाविषयी एक विशेष विभाग आहे. फाळणीचे वर्णन करणारे फलक, फाळणीच्या वेळी लोकांना अत्यंत प्रतिकूल हवामानात कसा त्रास सहन करावा लागला आणि भारत आणि पाकिस्तान दरम्यान लोकांची ने-आण करण्यासाठी रेल्वेचा कसा वापर केला गेला याबाबत सांगण्यात आले आहे.
या प्रदर्शनाला समाजातील सर्व स्तरातून चांगला पाठिंबा मिळत आहे, विशेषत: युवक प्रदर्शनाला भेट दिल्यानंतर खूप उत्साही आहेत. “इतिहासाबद्दल जाणून घेण्यासाठी आपल्यासाठी या प्रदर्शनातून उपयुक्त माहिती मिळत आहे आहे. आमच्या विकासासाठी अशा प्रकारची प्रदर्शने नक्की मदत करतील”, असे या प्रदर्शनाला भेट देणाऱ्या शंतनू यांनी सांगितले.
हे मल्टीमीडिया प्रदर्शन पणजी बस स्टँड येथे 17 ऑगस्ट 2022 पर्यंत सकाळी 10 ते रात्री 9 या वेळेत सर्वांसाठी खुले आहे.
सांस्कृतिक मंत्रालय
युवकांना सक्षम करण्यासाठी भगवान बुद्धांची शिकवण : राष्ट्रपती द्रौपदी मुर्मू
नवी दिल्ली, 3 जुलै 2023
युवकांनी स्वतःला अधिक समृद्ध करण्यासाठी आणि एक शांततामय समाज, राष्ट्र आणि जग उभारण्यासाठी भरीव योगदान देण्याकरिता भगवान बुद्धांची शिकवण अंगीकारावी असे आवाहन भारताच्या राष्ट्रपती द्रौपदी मुर्मू यांनी केले.
आषाढ पौर्णिमेला, धम्म चक्र प्रवर्तन दिनानिमित्त दिलेल्या ध्वनिमुद्रित संदेशात राष्ट्रपती म्हणाल्या की भगवान बुद्धांच्या शील, सदाचार आणि प्रज्ञा या तीन शिकवणींचे आचरण करून युवा पिढी स्वतःला अधिक समृद्ध करू शकते आणि समाजात सकारात्मक परिणाम घडवून आणू शकते.
“आषाढ पौर्णिमेच्या दिवशी आपल्याला भगवान बुद्धांच्या धम्माची ओळख झाली जो केवळ आपल्या प्राचीन वारशाचा एक भाग नव्हे तर आपल्या दैनंदिन आयष्याचा एक महत्वाचा घटक आहे,” बुद्ध धम्माबद्दल अधिक जाणून घ्यायचे असेल तर आपल्याला सर्वप्रथम शाक्यमुनींनी सारनाथच्या पवित्र भूमीवर दिलेला पहिला उपदेश जाणून आणि समजून घेतला पाहिजे.
भारत सरकारच्या सांस्कृतिक मंत्रालया अंतर्गत आंतरराष्ट्रीय बौद्ध महासंघ  द्वारे आयोजित समारंभाला संबोधित करताना राष्ट्रपती म्हणाल्या, या पवित्र दिवशी आपण बुद्धांची शिकवण आपल्या विचारांत आणि आचरणात आणणे महत्वाचे आहे.
सांस्कृतिक आणि परराष्ट्र व्यवहार राज्यमंत्री, मीनाक्षी लेखी, यांनी त्यांच्या विशेष भाषणात एका सामान्य माणसाच्या बोधिसत्वाचा स्तर प्राप्त करण्यापर्यंतच्या प्रवासाबाबत सांगितले. “ जरी आपण सर्व आपल्या मूल्यांनी जोडलेले असलो तरी आपण आपल्या स्वतःच्या कृतींसाठी जबाबदार आहोत, योग्य कृती आपले विधिलिखित बदलू शकते.
परमपूज्य 12 व्या चामगोन केंटिंग ताई सितुपा यांनी आषाढ पौर्णिमेच्या महत्त्वावरील धम्म भाषणात सांगितले आहे की, "आम्ही बुद्धाच्या पहिल्या शिकवणीचा उत्सव साजरा करतो."N.Chitale/B.Sontakke/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 105
आरोग्य आणि कुटुंब कल्याण मंत्रालय
25 कोटी व्यक्तींची आरोग्यविषयक माहिती त्यांच्या आभा अर्थात आयुष्मान भारत आरोग्य खात्याशी जोडली
नवी दिल्ली, 28 फेब्रुवारी 2023
राष्ट्रीय आरोग्य प्राधिकरणाने आपल्या आयुष्मान भारत डिजिटल मिशन  या महत्वाकांक्षी कार्यक्रमा अंतर्गत डिजिटली जोडलेली आरोग्य सेवा परिसंस्था तयार करण्यामध्ये आणखी एक नवा टप्पा गाठला आहे. या अभियाना अंतर्गत, 25 कोटी पेक्षा जास्त व्यक्तींची आरोग्य-विषयक माहिती त्यांच्या आभा,  अर्थात आयुष्मान भारत आरोग्य खात्याशी जोडली गेली आहे. ABDM-सक्षम कोणत्याही आरोग्य ॲप्सचा वापर करून कोणत्याही व्यक्तीला आपल्या आरोग्याबाबतचे तपशील सहज उपलब्ध होतात आणि त्याचे व्यवस्थापन करता येते. डिजिटली उपलब्ध आरोग्य नोंदींमुळे आभा  धारकांना एबीडीएम नेटवर्कवर उपलब्ध आरोग्य सेवा कागद-रहित माध्यमातून मिळवायला मदत होईल.
रुग्णालये, दवाखाने, रोग-निदान प्रयोगशाळा यासारख्या विविध आरोग्य सेवा केंद्रांमध्ये आपल्या आरोग्य नोंदी मिळवण्यासाठी, आणि
ॲप मध्ये त्याचा संग्रह करण्यासाठी कोणतीही व्यक्ती आपल्या वैयक्तिक आरोग्य नोंदणी  ॲप्सचा वापर करू शकतील. एबीडीएम नेटवर्क द्वारे, सत्यापित आरोग्य सेवा पुरवठादारांबरोबर ते संबंधित नोंदी डिजिटली शेअर करू शकतील. यामुळे दस्तऐवज शोधण्यामधील अडचणी किंवा जुन्या नोंदी हरवण्याची चिंता दूर होईल, तसेच सुरक्षित पद्धतीने कागद-रहित माध्यमातून नोंदींची देवाणघेवाण करणे सोपे होईल. या नेटवर्कच्या मदतीने आरोग्य सेवा पुरवठादारांना रुग्णाच्या आरोग्याचा तपशीलवार इतिहास पाहण्यासाठी त्याच्या संमतीने त्यामध्ये प्रवेश मिळतो, आणि उपचारा बाबतचे अधिक चांगले निर्णय घ्यायला मदत होते.
या महत्वाच्या टप्प्याचे महत्व सांगताना एनएचए चे कार्यकारी संचालक म्हणाले- “आंतर-कार्यक्षम आणि सुलभ आरोग्य सेवा परिसंस्था तयार करण्याचे उद्दिष्ट गाठण्याच्या दृष्टीने भौतिक नोंदींचे डिजिटायझेशन महत्वाचे आहे. आभा  लिंकिंगद्वारे ज्या वेगाने आरोग्य नोंदी अधिक सुलभतेने उपलब्ध केल्या जात आहेत, यामधून सर्व भागधारकांची तळमळ तसेच यामध्ये अंतर्भूत तंत्रज्ञानाची मजबूती दिसून येते. एबीडीएम चे उद्दिष्ट बहुसंख्य भागधारकांच्या एकत्रित प्रयत्नांनी साध्य होईल, ज्यामुळे त्याचा फायदा रुग्णांपर्यंत शकेल.
आभा -बरोबर जोडलेल्या आरोग्य नोंदींचे महत्त्व सांगताना, एनएचएचे कार्यकारी संचालक म्हणाले, “रुग्णांना आपल्या आरोग्य नोंदी तात्काळ पाहता येतात आणि त्यांना निवडक नोंदी शेअर करण्याचा पर्याय उपलब्ध असतो. यामुळे रुग्णांना प्राथमिक तपासणीसाठी अथवा नियोजित उपचार सल्ला घेण्यासाठी आरोग्य सेवा केंद्रात प्रत्यक्ष जावे लागत नाही. केंद्रातील रुग्ण/व्यक्तींना विविध ऍप्लिकेशन्स आणि व्यासपीठांवरील माहितीची सहज देवाण-घेवाण करण्यासाठी आम्ही सक्षम करत आहोत. अशा प्रकारे आरोग्य सेवांच्या वितरणात अधिक कार्यक्षमता आणि सुलभता आणली जाईल.”
राज्य-निहाय कामगिरी आणि आरोग्य कार्यक्रमानुसार लिंकिंगचे अधिक तपशील पुढील सार्वजनिक डॅशबोर्डवर उपलब्ध आहेत:
https://dashboard.abdm.gov.in/abdm/
N.Chitale/R.Agashe/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 83
पंतप्रधान कार्यालय
बाबा योगेंद्र जी यांच्या निधनाबद्दल पंतप्रधानांनी व्यक्त केला शोक
पद्मश्री पुरस्कार प्राप्त आणि ‘संस्कार भारती’चे राष्ट्रीय संरक्षक डॉ.बाबा योगेंद्र यांच्या निधनाबद्दल पंतप्रधान नरेंद्र मोदी यांनी दुःख व्यक्त केले आहे.त्यांच्या निधनाने कलाविश्वाची कधीही न भरून येणारी हानी झाली आहे ,असे पंतप्रधानांनी म्हटले आहे.
पंतप्रधानांनी ट्विट केले:
“देशसेवेसाठी समर्पित पद्मश्री बाबा योगेंद्रजी यांच्या निधनाने अत्यंत दुःख झाले.त्यांच्या जाण्याने संपूर्ण कलाविश्वाची कधीही न भरून येणारी हानी झाली आहे.ईश्वर त्यांना आपल्या चरणी स्थान देवो. ओम शांती!"
पेट्रोलियम आणि नैसर्गिक वायू मंत्रालय
बागजन वायू गळती आग दुर्घटना - पेट्रोलियम आणि नैसर्गिक वायू मंत्रालय आणि अमेरिकच्या ऊर्जा विभागादरम्यान चर्चा
नवी दिल्ली, 13 जून 2020
पेट्रोलियम आणि नैसर्गिक वायू मंत्रालयाच्या वरिष्ठ अधिकाऱ्यांनी ऑईल इंडिया लिमिटेड आणि ओएनजीसीचे मुख्य व्यवस्थापकीय संचालक , आपत्ती व्यवस्थापन दल आणि इतर तज्ञांबरोबरच अमेरिकेच्या उर्जा विभागाच्या  च्या वरिष्ठ अधिकाऱ्यांशी तसेच तेल आणि वायू आपत्ती नियंत्रणावरील अमेरिकन तज्ञांशी 12 जून 2020 रोजी आसामच्या तिनसुकिया जिल्ह्यातील बागजन येथील ऑईल इंडिया लिमिटेड  च्या वायू विहिरीत वायू गळती आणि भडकलेल्या आगीवर नियंत्रण मिळवण्याबाबत सविस्तर चर्चा केली. सिंगापूरमधील परदेशी तज्ञही या बैठकीला उपस्थित होते.
अमेरिकेत वायू गळतीच्या अशाच प्रकारच्या घटना घडल्या असतानाचा अनुभव अमेरिकेने सांगितला. आगीवर नियंत्रण मिळवण्यासाठी बागजन येथे सुरू असलेल्या प्रयत्नांचे सर्व पैलू तसेच विहिरीतील गळती रोखण्याच्या तयारीसह आग व्यवस्थापन, जल व्यवस्थापन यंत्रणा, ढिगारा हटविणे, ड्रोनसह आधुनिक तंत्रज्ञानाचा वापर आदी उपाययोजनांची माहिती भारताकडून देण्यात आली. अमेरिकेचा ऊर्जा विभाग आणि तज्ञांनी ओआयएल आणि ओएनजीसी तज्ञांकडून आतापर्यंत करण्यात आलेल्या उपाययोजना आणि आगीवर तसेच विहिरीतील गळतीवर नियंत्रण मिळवण्यासाठी आखलेल्या योजनांचे समर्थन केले. येत्या काही दिवसांत पुन्हा दोन्ही बाजूंनी विचारांची देवाण घेवाण करण्याबाबत आणि विहिरीतील गळतीवर नियंत्रण मिळवण्याच्या दिशेने झालेल्या प्रगतीचा आढावा घेण्याचा निर्णय घेण्यात आला. सध्या सुरू असलेल्या भारत-अमेरिका धोरणात्मक ऊर्जा भागीदारीचा भाग म्हणून या चर्चेचे आयोजन करण्यात आले होते.
B.Gokhale/S.Kane/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 117
उपराष्ट्रपती कार्यालय
पारदर्शकता आणि जबादारी आपले मार्गदर्शक तत्व बनावे : उपराष्ट्रपती
उज्ज्वल भावितव्यासाठी निसर्ग, संस्कृती आणि स्थापत्याचे जतन करा-उपराष्ट्रपतींचे आवाहन
नवी दिल्ली, 12 जुलै 2018
जनहितासाठी काम करणाऱ्या संस्थांसाठी पारदर्शकता आणि जबाबदारीचे भान ही मार्गदर्शक तत्वे असायला हवीत असे मत उपराष्ट्रपती एम व्यंकय्या नायडू यांनी व्यक्त केले. नवी दिल्लीत आज झालेल्या 164 व्या केंद्रीय सार्वजनिक बांधकाम विभाग स्थापना दिवसानिमित्त आयोजित कार्यक्रमात ते आज बोलत होते. केंद्रीय पर्यटन राज्यमंत्री अल्फान्स कन्ननथानम आणि इतर मान्यवरही यावेळी उपस्थित होते.
नगरविकास क्षेत्रात सार्वजनिक बांधकाम विभागाचे अतिशय महत्व आहे, कारण शहरांमध्ये पर्यावरणपूरक आणि इमारती बांधण्याचे काम या विभागाचेच आहे, असे नायडू म्हणाले.
भारतात सध्या नागरी पुर्नर्निर्माणाची चळवळ सुरु झाली असून देशात होणाऱ्या सुधारणांमुळे सगळे जग प्रभावित झाले आहे असे राष्ट्रपती म्हणाले. आज भारत जगातली सर्वात वेगाने विकसित होणारी अर्थव्यवस्था म्हणून ओळखली जाते, ही आपल्यासाठी समाधानाची बाब आहे असे ते पुढे म्हणाले.
पर्यावरण रक्षणासाठी इमारत बांधताना सौर ऊर्जेसारख्या नैसर्गिक स्रोतांचा वापर आणि रेन वॉटर हार्वेस्टिंगसारख्या सुविधा देण्यावर भर असावा अशी अपेक्षा त्यांनी व्यक्त केली. एक अभियांत्रिकी संस्था म्हणून देशातल्या पायाभूत क्षेत्राच्या आधुनिकीकरणावर आणि संशोधनावर भर द्यावा असे ते म्हणाले. एखादा प्रकल्प वेळेत पूर्ण करणे अत्यंत महत्वाचे आहे असे सांगत बांधकाम पद्धतीत सुधारणा करण्यावर भर दिला जावा असे व्यंकय्या नायडू म्हणाले.
N.Sapre/R.Aghor/P.Malandkar
(Visitor Counter : 66
पंतप्रधान कार्यालय
2023 मधे होणाऱ्याआंतरराष्ट्रीय ऑलिम्पिक समितीच्या सत्रासाठी भारताची यजमान म्हणून निवड झाल्याबद्दल पंतप्रधानांनी व्यक्त केला आनंद
2023 च्या आंतरराष्ट्रीय ऑलिम्पिक समितीच्या सत्रासाठी भारताची यजमान म्हणून निवड झाल्याबद्दल पंतप्रधान नरेंद्र मोदी यांनी आनंद व्यक्त केला आहे.
पंतप्रधान कार्यालयाने केलेल्या ट्विटमधे पंतप्रधान म्हणाले;
"2023 च्या आंतरराष्ट्रीय ऑलिम्पिक समितीच्या सत्राच्या यजमानपदासाठी भारताची निवड करण्यात आली आहे, हे आनंददायक आहे. मला पूर्ण विश्वास आहे, की आंतरराष्ट्रीय ऑलिंपिक समिती चे हे सत्र साठी संस्मरणीय असेल आणि जागतिक खेळांवर त्याचा सकारात्मक परिणाम होईल.”
रस्ते वाहतूक आणि महामार्ग मंत्रालय
नितीन गडकरी यांच्या हस्ते हैद्राबादमध्ये 8000 कोटी रुपये खर्चाच्या आणि 460 किमी लांबीच्या 12 राष्ट्रीय महामार्ग प्रकल्पांचे आणि 7 सीआरआयएफ प्रकल्पांचे उद्घाटन
नवी दिल्ली, 29 एप्रिल 2022
केंद्रीय रस्ते वाहतूक आणि महामार्ग मंत्री नितीन गडकरी यांच्या हस्ते आज हैद्राबादमध्ये 8000 कोटी रुपये खर्चाच्या 460 किलोमीटर लांबीच्या 12 राष्ट्रीय महामार्ग प्रकल्पांचे 7 सीआरआयएफ प्रकल्पांचे उद्घाटन करण्यात आले. यावेळी केंद्रीय मंत्री जी किशन रेड्डी, राज्यमंत्री जनरल व्ही.के. सिंग, वेमुला प्रशांत रेड्डी, खासदार, आमदार, आणि मान्यवर उपस्थित होते.
राष्ट्रीय महामार्ग प्रकल्पामध्ये 8000 कोटींची गुंतवणूक करून 460 किलोमीटरचे मार्ग तयार करण्यात आले असून यामुळे तेलंगणा ते महाराष्ट्र, कर्नाटक आणि आंध्र प्रदेशपर्यंत वेगवान प्रवास करणे शक्य होणार असून आंतरराज्य संपर्क व्यवस्था अधिक चांगली होणार आहे. जलदगती महामार्ग विकासामुळे या प्रदेशातल्या व्यापाराला चालना मिळेल तसेच युवकांसाठी शाश्वत रोजगाराच्या संधी निर्माण होतील.
पंतप्रधान नरेंद्र मोदी यांच्या नेतृत्वाखाली अत्याधुनिक आणि सुरक्षित राष्ट्रीय महामार्गाचे जाळे तयार केल्यामुळे हैद्राबाद आणि तेलंगणामधल्या लोकांच्या सामाजिक, आर्थिक समृद्धीवर त्याचा मोठा प्रभाव पडेल.S.Kane/S.Bedekar/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 123
कृषी मंत्रालय
सरकार आणि शेतकरी संघटनांमधील चर्चेची 9 वी फेरी विज्ञान भवन, नवी दिल्ली येथे पार पडली
संवादाची पुढील फेरी 19 जानेवारी 2021 रोजी होईल
केंद्रीय कृषीमंत्री नरेंद्र सिंह तोमर, केंद्रीय रेल्वे, वाणिज्य व उद्योग आणि ग्राहक व्यवहार, अन्न व सार्वजनिक वितरण मंत्री पीयूष गोयल आणि केंद्रीय वाणिज्य व उद्योग राज्यमंत्री सोम प्रकाश यांनी विज्ञान भवन, नवी दिल्ली येथे 41 शेतकरी संघटनांच्या प्रतिनिधीं बरोबर आज झालेल्या चर्चेच्या 9 व्या फेरीत भाग घेतला. बैठकीच्या सुरुवातीला तोमर यांनी मकर संक्रांती निमित्त शेतकरी संघटनांना शुभेच्छा दिल्या आणि आंदोलन शांततेने केल्याबद्दल त्यांचे आभार मानले.
शेतकरी संघटनांशी चर्चा अनौपचारिक गटात सुद्धा होऊ शकते त्यामुळे पुढे जाण्याचा मार्ग सापडेल असे कृषीमंत्र्यांनी सुचवले. ते म्हणाले की ,लोकशाहीत सरकार सर्वोच्च न्यायालयाच्या निर्देशांचा सन्मान करते. वादग्रस्त विषयांवर मुद्देसूद चर्चा होऊ शकते असे तोमर यांनी पुन्हा एकदा सांगितले. देशातील प्रत्येक राज्यात वेगवेगळी परिस्थिती आहे आणि देशभरातील बरेच शेतकरी या नवीन कृषी कायद्याचे समर्थन करत आहेत असे सांगत ते म्हणाले की, या हंगामात किमान आधारभूत किंमतीत  शेतकऱ्यांकडून खरेदी वाढली आहे आणि खरेदी केंद्रेही वाढली आहेत.
केंद्रीय ग्राहक व्यवहार, अन्न व सार्वजनिक वितरण मंत्री पियुष गोयल यांनी चर्चेदरम्यान अत्यावश्यक वस्तू दुरुस्ती कायदा , 2020 मधील तरतुदी स्पष्ट केल्या. या कायद्याचा कृषी क्षेत्र आणि शेतकर्यांना कसा फायदा होईल, हे देखील त्यांनी स्पष्ट केले.
संवाद हाच पुढे जाण्याचा मार्ग असल्याने पुढील चर्चा 19 जानेवारी 2021 रोजी होईल असे परस्पर सहमतीने ठरवण्यात आले.
Jaydevi P.S/S.Kane/P.Kor
जलसंपदा, नदी विकास आणि गंगा पुनरुत्थान मंत्रालय
जलस्रोतांची अद्ययावत आकडेवारी एकाच जागी उपलब्ध करण्यासाठी राष्ट्रीय जल माहिती केंद्राची स्थापना
नवी दिल्ली, 4 मे 2018
केंद्रीय मंत्रिमंडळाने दिलेल्या मंजुरीनुसार जलस्रोत, नदी विकास आणि गंगा पुनरुज्जीवन मंत्रालयाच्या अंतर्गत, राष्ट्रीय जल माहिती केंद्राची स्थापना करण्यात आली आहे. देशभरातल्या जलस्रोतांची आकडेवारी आणि माहिती एकाच ठिकाणी संकलित करण्याचे काम हा विभाग करेल. सहसचिव स्तराच्या अधिकाऱ्याची या विभागाच्या प्रमुखपदी नियुक्ती करण्यात येईल.
देशभरातल्या जलाशयांची आणि इतर जलसाठ्याची अचूक माहिती ठेवणे अत्यंत क्लिष्ट काम असून त्यासाठी विविध क्षेत्रातील ऐतिहासिक आणि अद्ययावत माहिती असणे आवश्यक आहे.ही अचूक आकडेवारी एकाच जागी संकलित केली जावी तसेच जलसंवर्धनाच्या क्षेत्रात जनजागृती आणि जनसहभाग वाढवण्यासाठी ही आकडेवारी सार्वजनिक स्तरावर उपलब्ध करणे आवश्यक आहे. त्यादृष्टीने हे जल माहिती केंद्र काम करणार असून देशभरातल्या जलसाठ्याची सर्व अद्ययावत आकडेवारी जनतेला एकाच ठिकाणी मिळू शकेल. याशिवाय जल व्यवस्थापन आणि शाश्वत विकास याबाबतही आवश्यक ती माहितीही इच्छुकांना या केंद्रातून मिळेल.
B.Gokhale/R.Aghor/P.Kor
(Visitor Counter : 96
पंतप्रधान कार्यालय
सुरीनामच्या सर्वोच्च नागरी पुरस्काराने सन्मानित झाल्याबद्दल पंतप्रधानांनी राष्ट्रपतींचे केले अभिनंदन
पंतप्रधान नरेंद्र मोदी यांनी सुरीनामचा सर्वोच्च नागरी पुरस्कार - ग्रँड ऑर्डर ऑफ द चेन ऑफ द यलो स्टारने सन्मानित झाल्याबद्दल राष्ट्रपतीजींचे अभिनंदन केले आहे.
राष्ट्रपतींच्या ट्विटला उत्तर देताना पंतप्रधान म्हणाले;
"सूरीनामचा सर्वोच्च नागरी पुरस्कार - ग्रँड ऑर्डर ऑफ द चेन ऑफ द यलो स्टारने सन्मानित झाल्याबद्दल राष्ट्रपतीजींचे अभिनंदन. सुरीनामचे सरकार आणि तिथल्या लोकांचा हा विशेष स्नेहभाव उभय देशांमधील शाश्वत मैत्रीचेच प्रतीक आहे."